Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo práce, sociálnych vecí a rodiny Slovenskej republiky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov v znení neskorších predpisov  (tlač 42).

	Ministerstvo práce, sociálnych vecí a rodiny Slovenskej republiky k predloženému návrhu zákona uvádza:

Všeobecne

	Účelom predkladaného návrhu zákona je

•	riešiť platové pomery náhradníka tak, aby mu nárok na päť platov po zániku poslaneckého mandátu vznikol len ak mandát poslanca vykonával minimálne päť mesiacov a len raz za jedno volebné obdobie,
•	odstrániť dvojité zvýhodnenie člena vlády Slovenskej republiky po skončení výkonu jeho funkcie, ak si uplatní mandát poslanca Národnej rady Slovenskej republiky alebo ak je v nasledujúcom volebnom období opätovne vymenovaný za člena vlády Slovenskej republiky; v uvedených prípadoch sa navrhuje, aby členovi vlády Slovenskej republiky nepatril plat za obdobie troch mesiacov po skončení výkonu funkcie člena vlády Slovenskej republiky.

Stanovisko

	Ministerstvo práce, sociálnych vecí a rodiny Slovenskej republiky súhlasí s návrhom skupiny poslancov.

	V návrhu skupiny poslancov odporúčame odstrániť tieto legislatívnotechnické nedostatky:

•	v čl. 1 v úvodnej vete za slová „zákona č. 175/2002 Z. z.,“ vložiť slová „zákona č. 413/2002 Z. z.,“,
•	prvý bod upraviť takto: „1. V § 2 ods. 1 v druhej vete sa za slovo „mandátu“ vkladajú slová „a mandát poslanca vykonával najmenej päť mesiacov“.“,
•	v treťom bode slovo „bol“ nahradiť slovom „je“.

Záver

	Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s predloženým návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov.